দেশকে কালো টাকা থেকে মুক্ত করতে হবে, কালোবাজারি বন্ধ করতে হবে। গত ৮ নভেম্বর টাকা বাতিলের ঘোষণার সঙ্গেই এই কথা বলেছিলেন নরেন্দ্র মোদী। তার পরে কতটা সাফল্য এল? রবিবার আগ্রায় এক সমাবেশে তা স্পষ্ট করে জানালেন প্রধানমন্ত্রী নরেন্দ্র মোদী। দেশজুড়ে তাঁর বিপুল সমালোচারও জবাব দিলেন মোদী।
মোদী এদিন বলেন, ‘সাধারণ মানুষের অসুবিধা হবে বলেছিলাম। সেটা হচ্ছে। তার পরেও গরিব ও মধ্যবিত্ত যেভাবে আশীর্বাদ করেছেন, কষ্ট করছেন, দুর্ভোগ সইছেন, তাঁদের সেই কষ্ট মিথ্যা হবে না। দেশ কালো টাকা থেকে মুক্তি পাবে।’ 
মোদী এদিন বলেন, ‘৮ তারিখ বলেছিলাম ধীরে ধীরে পরিস্থিতি অনুযায়ী নীতি বদলবাবে, সেই বদল চলছে। এই ক’দিনে দেশের পৌরনিগমগুলির আয় বেড়ে গিয়েছে। ধনীরা ঠিক মতো কর দিতেন না। ৮ তারিখের পরে তাঁরা নিয়ম মেনে কর দিচ্ছেন।’ মোদীর কথায় এখনও পর্যন্ত বিভিন্ন ব্যাঙ্কে পাঁচ লাখ কোটি টাকার বেশি জমা পড়েছে।
এদিন মোদী বলেন, এই অভিযানের ফলে গরিব ও মধ্যবিত্তের সুদিন আসবে। তিনি বলেন, ‘মধ্যবিত্তের কাছে কালো টাকা থাকে না। স্কুলে সন্তানদের ভর্তি করার সময়ে যে ডোনেশন দিতে হয়, সেটা কষ্টে রোজগার করা সাদা টাকা কালো করে দিতে হয়। সন্তানদের শিক্ষার জন্য কষ্টের আয় থেকে ঘুষ দিতে হয়। এবার সেটা বন্ধ হবে। বাড়ি কেনার জন্য টাকা নগদ দিতে হত। এটা আর হবে না। আপনাদের সাময়িক কষ্ট, দুর্ভোগ। কিন্তু কিছু লোকের সারা জীবনের জন্য শিক্ষা হল।’
এদিনের ভাষণে মোদী নাম না করেও তৃণমূল কংগ্রেসকে কটাক্ষ করেন। তিনি বলেন, ‘চিটফান্ডের মাধ্যমে কিছু রাজনৈতিক দল ধনী হয়েছে। অসংখ্য পরিবার বিপদে পড়েছে। বহু মানুষ আত্মহত্যা করেছেন। আজ তারাই আমায় প্রশ্ন করছে।’
দেশের বেশিরভাগ মানুষ সততার সঙ্গে আয় করেন। তাঁদের রক্ষা করা সরকারের দায়িত্ব বলে মোদী এদিন বলেন, জাল নোট শেষ হয়ে গিয়েছে। ড্রাগ পাচার বন্ধ। আতঙ্কবাদীরা সমস্যা পড়েছেন। একই সঙ্গে তিনি প্রশ্ন তুলেছেন, ‘ভোটের জন্য যারা টাকা জমিয়ে রেখেছেন তাঁদের কী হবে?’